Saudiya Arabistonining BMTdagi vakillari Yamanda bolalar olib ketilayotgan avtobusga berilgan aviazarbani "qonuniy harbiy harakat" deb atadi. Bu haqda Reuters xabar bermoqda.    Eslatib o‘tamiz, 9 avgust kuni Yamanning Saada shahrida avtobusga uyushtirilgan hujum natijasida kamida 29 nafar bola halok bo‘lgani va 30 nafar bola jarohatlangani haqida xabar qilingandi.    Ma’lumotlarga ko‘ra, halok bo‘lgan bolalarning barchasi 15 yoshga to‘lmagan bolalar bo‘lgan.    Qizil Xoch qo‘mitasining xabariga ko‘ra esa Yamanda hujum oqibatida halok bo‘lganlar soni 50 kishiga yetgan, 77 kishi jarohatlangan.    Al-Arabia telekanalining Saudiya Arabistoni boshchiligidagi koalitsiya bayonotiga tayanib ma’lum qilishicha, zarba amalga oshirilgan raketa koalitsiyaga tegishli bo‘lgan va xusiylarning Saadada joylashgan raketa uskunalarini nishonga olgan.